Optrede geëis ná zama-zamas werker vermoorArgieffoto. (Foto: Elaine Krige) Solidariteit het Dinsdag sy afgryse oor die moord op ŉ elektrisiën deur onwettige mynwerkers by Sibanye-Stillwater se Cooke-aanleg uitgespreek. Dit volg nadat onwettige mynwerkers Maandagaand ŉ werker tydens gewone herstelwerk aan kragkabels geskiet en vermoor het. Volgens Solidariteit was die slagoffer en sy kollegas in goeie trou besig met noodherstelwerk aan die kragkabels en het geen bedreiging vir die onwettige myners ingehou nie. “Hy is koelbloedig geskiet. Mynbou is op sigself reeds ŉ hoërisiko-bedryf en nou raak dit nog gevaarliker weens die aanwesigheid van onwettige mynwerkers,” sê adv. Paul Mardon, adjunkhoofsekretaris van strategie en volhoubaarheid by Solidariteit. Solidariteit voer aan dat die skerp toename in onveilige toestande vir werknemers in die mynbedryf hoofsaaklik toegeskryf kan word aan die regering se onvermoë om onwettige mynbou in Suid-Afrika hok te slaan. “Ten spyte van talle noodlottige voorvalle by myne en herhaalde versoeke van Solidariteit dat die regering daadwerklike stappe teen die misdadigers doen, het onwettige mynbou-aktiwiteite in die land toegeneem en behaal die regering geen oënskynlike sukses daarteen nie,” verduidelik Mardon. “Die rol wat die regering in hierdie verband speel, hetsy weens ŉ gebrek aan bevoegdheid of ŉ afwesigheid van die wil om by kwessies in te gryp, kan nie sterk genoeg beklemtoon word nie. Hierdie kwessies is nie blote teoretiese beleidskwessies nie. Dit hou tasbare gevolge in en werknemers kan nie langer met hul lewens boet vanweë ŉ onverskillige regering wat sy voete sleep nie. Ons eis onmiddellike, duidelike en beduidende stappe. ŉ Verdere gesloer sal nie geduld word nie.”